text: Får 1000 internationale studerende på SDU
  25 august 2011 kl. 14.15
  Prinsesse Marie byder op mod 1000 internationale studerende velkommen, når Syddansk Universitet næste torsdag  har studiestart.
  De mange udenlandske studerende er fordelt på universitettets fem afdelinger.
  
  25 pct. flere
  Midt i august var 970 nye internationale studerende tilmeldt. Det var 25 procent flere end sidste år.  Størstedelen er udvekslingsstuderende, der er her i et eller to semestre. 
  - Vi glæder os til at tage imod de nye studerende fra udlandet.  Vi lægger stor vægt på at have et internationalt miljø på Syddansk Universitet, og jeg håber, at vores nye studerende vil trives her, siger rektor Jens Oddershede.
  
  Fra 65 nationer
  De kommer fra 65 forskellige nationer. Størstedelen kommer ligesom sidste år fra Tyskland (199 studerende), Spanien (74) og Frankrig (69), mens fjerne lande som Venezuela, Indonesien og Georgien hver sender én studerende.
  Prinsesse Marie byder de nye studerende - fra Danmark og fra udlandet - velkommen ved et arrangement i Odense torsdag den 1. september.
  